**Datë 18.07.2025**

**SHPALLJE**

**Drejtor, në Drejtorinë e Informimit të Institucioneve, Hulumtimit dhe Përmbajtjes, në Agjencinë për Media dhe Informim - klasa II-1**

Në zbatim të Ligjit nr. 7961, datë 12.07.1995, ”Kodi i Punës i Republikës së Shqipërisë”, (i ndryshuar), të Vendimit të Këshillit të Ministrave nr. 512, datë 18.9.2021 “Për krijimin, organizimin dhe funksionimin e Agjencisë për Media dhe Informim” dhe të Urdhrit të Kryeministrit, nr. 136, datë 23.11.2021 “Për miratimin e strukturës dhe të organikës së Agjencisë për Media dhe Informim”, (i ndryshuar), Agjencia për Media dhe Informim, shpall konkurrimin për vend të lirë pune në pozicionin:

***Drejtor, në Drejtorinë e Informimit të Institucioneve, Hulumtimit dhe Përmbajtjes, në Agjencinë për Media dhe Informim - klasa II-1***

**Përshkrimi i përgjithshëm i punës:**

* Mbikëqyr dhe menaxhon nga afër ecurinë e punës në dy sektorët e varësisë, duke u kujdesur për proceset e informimit të institucioneve në lidhje me aktivitetin dhe publikimet e medias dhe për hulumtimin dhe prodhimin e përmbajtjes për komunikimin publik qeveritar;
* Analizon dhe vlerëson informacionet që vijnë nga burimet mediatike, në bazë të besueshmërisë dhe rëndësisë së tyre në rrafshin publik e qeveritar, në funksion të përpilimit të përmbledhjeve informative dhe memove informuese mbi çështje me ndjeshmëri mediatike e publike;
* Adreson dhe delegon në institucionet përkatëse, në bashkëpunim me Drejtorinë e Koordinimit të Ministrive dhe Agjencive dhe strukturat përgjegjëse në ministri, raportime mediatike apo informacion mbi ngjarjet që lidhen me fushat e tyre të përgjegjësisë dhe që kërkojnë përgjigje apo zgjidhje institucionale;
* Mbikëqyr procesin e hulumtimit të informacionit dhe prodhimit të përmbajtjes, duke u kujdesur për saktësinë e informacionit, të dhënave dhe fakteve në materialet e nevojshme për komunikimin publik të Kryeministrit dhe Këshillit të Ministrave;
* Mbikëqyr procesin e prodhimit të materialeve përmbajtësore, në funksion të kanaleve të drejtpërdrejta të komunikimit me qytetarët, sipas kërkesave dhe nevojave të Drejtorisë për Informimin e Qytetarëve;
* dh) Mbikëqyr procesin e mbledhjes dhe analizës së të dhënave nga hulumtime të opinionit publik që lidhen me aspekte të komunikimit dhe/apo punës së Këshillit të Ministrave, të kryera në funksion të Agjencisë, Këshillit të Ministrave apo nga palë të treta;
* Raporton pranë drejtorit dhe zëvendësdrejtorit të Përgjithshëm në lidhje me mbarëvajtjen e punës në të dy sektorët e drejtorisë dhe koordinon punën sipas udhëzimeve dhe kërkesave të drejtorit dhe zëvendësdrejtorit të Përgjithshëm;
* Jep udhëzime dhe rekomandime në lidhje me ngjarjet kryesore dhe çështjet që ngrihen, mbi ndryshime apo përmirësime të nevojshme për secilin sektor, me qëllim realizimin e misionit për informimin e qytetarëve;
* Kujdeset për shpërndarjen e përgjegjësive dhe detyrave brenda drejtorisë, si dhe për shkëmbimin e informacionit me strukturat e tjera brenda Agjencisë.

***Aplikantët duhet të plotësojnë kërkesat si më poshtë:***

- Të zotërojnë diplomë të nivelit "Master Shkencor";

- Të kenë të paktën 3 vite eksperiencë të mëparshme pune në sektorë të ngjashëm;

- Të kenë njohuri të mira dhe të certifikuara të gjuhës angleze.

***Dokumentacioni, mënyra dhe afati i dorëzimit:***

Aplikantët duhet të paraqesin në Agjencinë për Media dhe Informim në adresën: Bulevardi Dëshmorët e Kombit, Pallati i Kongreseve, Tiranë ose në adresën e e-mailit vakance@mia.gov.al, këto dokumente:

* Letër interesi ku specifikohet emërtimi i pozicionit për të cilin aplikojnë;
* CV;
* Fotokopje të diplomës dhe listës së notave;
* Fotokopje të librezës së punës;
* Fotokopje të certifikimit të gjuhës angleze;
* Certifikatë të kualifikimeve të tjera nëse kanë;
* Numër kontakti dhe adresë e-maili.

Afati përfundimtar për dorëzimin e aplikimeve dhe dokumentacionit të plotë është data 27.07.2025. Mosparaqitja e plotë e dokumenteve brenda kësaj date sjell skualifikim të aplikantit.

Aplikantët njoftohen individualisht dhe nëpërmjet adresës së e-mailit ose telefonit për verifikimin e plotësimit të kritereve të kërkuara, procesin e ankimimit, datën e provimit me gojë si dhe për informacione të tjera të nevojshme.